A unu nuraghe

Incurante a su currer de sos annos
Istas nuraghe brunu in cuss’altura,
Cun sa misteriosa custruttura
Segretu pro sos ingegnos pius mannos.

Ses tue una mortale sepultura
Giusta riparadora de affannos?
O pro gustu de barbaros tirannos
T’han fattu gai inutile figura?

S’omine dottu benit a chircare
Sa singulare tua antiga istoria
E ti chered’attentu istudiare.

Ma invanu s’isforzat sa memoria
Prite ses mudu a dogn’interrogare
Monumentu de viziu o de gloria.